Gitte Lillelund Bech (V), 2006-04-18:
Jeg synes nu, jeg var meget klar i min ordførertale med hensyn til, at Rigsrevisionen netop har påpeget, at hverken Transport- og Energiministeriets tilsyn eller orientering af Finansudvalget har været god nok.
Jeg sagde som det sidste i min ordførertale, at det mener vi ikke er tilfredsstillende, og vi har også noteret os, at der er iværksat tiltag, som lige præcis skal sikre, at det ikke sker igen.
Jeg synes, det er væsentligt, at rigsrevisor siger ja til de tiltag, ministeriet nu vil iværksætte, hvor man vil gøre sådan og sådan og sådan for at stramme op og sikre, at det ikke sker igen.
Rigsrevisor har jo sagt om alle de tre beretninger, som er nævnt i forespørgslen, at de er noteret som værende fornuftige tiltag, så rigsrevisor har intet at bemærke med hensyn til disse tiltag, og derfor vil jeg gentage, hvad jeg sagde før: Det er ikke tilfredsstillende, men der er rettet op på situationen.
Det har vi også hørt ministeren redegøre for.
Som det nok er gået op for alle dem, der ser og hører det her, så omhandler denne forespørgsel Transport- og Energiministeriets tilsyn med Banedanmark, som jo er vores infrastrukturforvalter på baneområdet.
For Venstre er det vigtigt, at vi har et godt jernbanenet i Danmark.
Vi ønsker, at hver enkelt borger har mulighed for at vælge den transportform, individuel eller kollektiv, som passer bedst til den enkelte.
En væsentlig spiller i den kollektive transport er lige præcis jernbanen, og vi har derfor som politikere et ansvar for, at vi har en effektiv kollektiv togdrift, hvor togene kører til tiden, og hvor det er sikkert at køre tog.
Banedanmark er som statsvirksomhed i den forbindelse sat til at forvalte jernbanenettet, så vi kan opretholde en effektiv togdrift på statens jernbaneinfrastruktur, og jeg medgiver, at det ikke altid har været en nem opgave at forvalte jernbaneinfrastrukturen.
I mere end 20 år har der fra politisk hold uanset partifarve primært været fokus på nye tog og ikke på nye skinner.
Der er ikke stemmer i skinner, som jeg plejer at sige, og der har derfor været en massiv underinvestering i jernbaneinfrastrukturen i alle disse år.
Det lavede vi så om, da denne regering kom til.
Vi lavede om på det i 2003, hvor regeringen indgik en tiårig trafikaftale med Dansk Folkeparti og med Det Radikale Venstre.
I Venstre er vi faktisk glade for den aftale, fordi det af aftalen fremgår klart, at der skal iværksættes en særlig indsats for at forbedre Banestyrelsens påvirkning af togenes rettidighed, og med aftalen forhøjedes Banestyrelsens – det er så det, der hedder Banedanmark i dag – bevillinger til drift, fornyelse og vedligehold med samlet set knap 10 mia. kr. over en tiårig periode, et beløb, som Banedanmark i øvrigt selv bad om.
Desværre har vi jo så kunnet konstatere i løbet af 2004 og 2005, at det ikke er gået, som vi havde regnet med.
For det første viste det sig, at Banedanmark faktisk ikke har styr på økonomien.
For det andet havde Banedanmark faktisk heller ikke overblik over skinnenettet med skinnebrud, hastighedsnedsættelser m.v. til følge.
Måske skal jeg så lige i forbindelse med det, jeg nævnte lige før, sige, at det er så også det, som bl.a. fremgår af flere af Rigsrevisionens rapporter.
I efteråret 2005 indgik vi en ny trafikaftale blandt forligspartierne, hvoraf det klart fremgår, at der har været store problemer på baneområdet.
Det drejer sig om problemer med både spor og signaler, som har resulteret i hastighedsnedsættelse og forringelse af regulariteten i togdriften.
Der har også været ledelses- og styringsmæssige problemer i Banedanmark, hvilket bl.a. er kritiseret af Rigsrevisionen.
Forligsparterne er enige om behovet for en permanent løsning vedrørende problemerne omkring fornyelse og vedligeholdelse af jernbanenettet.
Parterne er samtidig enige om at igangsætte et udredningsarbejde, der kan sikre det fornødne beslutningsgrundlag for en langsigtet aftale i efteråret 2006 om rammerne for jernbanenettet i perioden 2007-2014.
Parterne er enige om, at der fra 2007 vil være behov for flere ressourcer til forbedring af jernbanenettet, og behovet og finansieringen afklares i forbindelse med drøftelserne i forligskredsen i efteråret 2006 og prioriteres på finanslov 2007.
Rigsrevisionen har som nævnt gentagne gange påpeget, at Transport- og Energiministeriets tilsyn med Banedanmark ikke har været godt nok.
Vi har noteret os, at ministeren har fulgt Rigsrevisionens anbefalinger til en opretning af situationen.
Ministeren har tilkendegivet præcis, hvorledes der er blevet oprettet, så det behøver jeg ikke at gennemgå her.
Derudover har Rigsrevisionen påpeget, at transport- og energiministeren har givet mangelfulde oplysninger til Folketingets Finansudvalg.
Det finder vi i Venstre ikke er tilfredsstillende, og vi har noteret os ministerens undskyldning.
Undskyldninger gør det dog ikke alene, og det er her vigtigt at pointere, at materiale, der fremsendes til Finansudvalget, skal være af høj kvalitet og indeholde alle relevante oplysninger.
Også her må vi konstatere, at ministeren har fulgt Rigsrevisorens anbefalinger, hvilket vi bifalder.
Afslutningsvis vil jeg sige, at jeg har fuld tiltro til, at de mange tiltag kombineret med en øget politisk bevågenhed nok skal give resultater.
Det er mit indtryk, at den interne styring i Banedanmark er rettet gevaldigt op, og at Banedanmark er på ret kurs.
Samtidig har jeg noteret politisk velvilje – i hvert fald hidtil – i forligskredsen, fra Dansk Folkeparti og fra Det Radikale Venstre, til, at vi skal finde løsninger på de udfordringer, som Banedanmark står over for i de kommende 10-20 år.